Besope polisieman ontslaan | Maroela Media
'n Polisiekonstabel van Noordwes is ontslaan nadat 'n video versprei is wat wys hoe hy in 'n besope toestand uit sy diensvoertuig klim nadat hy in 'n heining vasgery het.
Tsekiso Jonas Tshabalala (39), voorheen van Wolmaransstad, is Dinsdag ontslaan. Dissiplinêre stappe is in November teen hom ingestel nadat 'n video gewys het hoe hy, in volle uniform, sukkel om staande te bly om die skade aan sy diensmotor te bekyk, nadat hy agteruit in 'n heining vasgery het. Dié video het vinnig op sosiale media versprei, het Maroela Media destyds berig.
"Die voormalige konstabel is destyds in hegtenis geneem en op borgtog van R500 vrygelaat. Hy word steeds aangekla van dronkbestuur," lui 'n verklaring wat die Noordwes-polisie Sondag uitgereik het. Hy het glo ook die voertuig waarmee hy gery het, gebruik sonder die eienaar se toestemming. Hy sal na verwagting op 19 Maart in die hof verskyn.
Die provinsiale kommissaris het die voormalige konstabel se optrede as "onprofessioneel" en "onbetaamlik" beskryf.
Skokkend en teleurstellend.Hoe kan hy in so toestand beskerm en dien.
Weereens vier die dubbele standaarde in Suid Afrika hoogty. Die klein vissies word summier ontslaan, maar die groot visse word lateraal verplaas wanneer hulle uitgevang word, sodat hulle weer op 'n nuwe plek hulle gruwels kan voortsit.